Návrh na určenie orgánu zodpovedného za predkladanie ročných súhrnov dostupných auditov a vyhlásení Európskej komisii (tzv. „Designated body“)

V nadväznosti na ustanovenie čl. 53b ods. 3 nariadenia Rady (ES) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev v znení nariadenia Rady (ES) č. 1995/2006 z 13. decembra 2006 sú členské štáty povinné „vypracovať ročný súhrn dostupných auditov a vyhlásení, ktorý sa zostavuje na príslušnej vnútroštátnej úrovni“. Podľa čl. 42a ods. 1 nariadenia Komisie (ES, Euroatom) č. 478/2007 z 23. apríla 2007, ktorým sa mení a dopĺňa nariadenie (ES, Euratom) č. 2342/2002, ktorým sa ustanovujú podrobné pravidlá na vykonávanie nariadenia Rady (ES, Euratom) č.1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev ,,Súhrn vypracováva príslušný orgán alebo subjekt, ktorý určil členský štát pre oblasť dotknutých výdavkov v súlade s príslušnými pravidlami pre dané odvetvie“. V podmienkach Slovenskej republiky príslušným orgánom alebo subjektom, ktorý vypracováva súhrn podľa predmetného nariadenia sa rozumie ,,orgán zodpovedný za predkladanie ročných súhrnov dostupných auditov a vyhlásení Európskej komisii“.

1.	Ročný súhrn dostupných auditov a vyhlásení (ďalej len ,,ročný súhrn“) predstavuje dokument, ktorý sumarizuje deklarované výdavky a výsledky auditov a kontrol za štrukturálne fondy, Kohézny fond, ako aj za fondy poľnohospodárske (Európsky poľnohospodársky záručný fond a Európsky poľnohospodársky fond pre rozvoj vidieka). Ročné súhrny musia zahŕňať: 
a) za časť auditov:
-	v oblasti poľnohospodárstva = certifikáty vydané certifikačným orgánom; v prípade Slovenskej republiky Ministerstvom pôdohospodárstva Slovenskej republiky, resp. ním povereným orgánom;
-	v oblasti štrukturálnych fondov, Kohézneho fondu a Európskeho fondu pre rybné hospodárstvo = výrok orgánu auditu;
b) za časť deklarácií:
-	v oblasti poľnohospodárstva = vyhlásenie o vierohodnosti tzv. Statement of Assurance, podpísané štatutárnym zástupcom Pôdohospodárskej platobnej agentúry;
-	v oblasti štrukturálnych fondov, Kohézneho fondu a Európskeho fondu pre rybné hospodárstvo = certifikáty vydané certifikačným orgánom.

Náležitosti obsahu, prípravy a zasielania ročných súhrnov  upravuje Usmerňujúci pokyn Európskej komisie k výročnému súhrnu v súvislosti so štrukturálnymi opatreniami a Európskym fondom pre rybné hospodárstvo (COCOF 07/0063/02-EN) zo dňa 18. 12. 2007 ďalej len ,,usmernenie vydané zo strany Európskej komisie“. V zmysle tohto usmernenia musí ročný súhrn zahŕňať štrukturálne fondy a Kohézny fond (za finančný rok od 01. januára do 31. decembra daného roku) a tzv. poľnohospodárske fondy (za finančný rok od 16. októbra do 15. októbra nasledujúceho roku). 

Cieľom ročných súhrnov je posilnenie zodpovednosti členského štátu za správne zúčtovanie využitia fondov európskeho spoločenstva, distribuovaných pod hlavičkou zdieľaného riadenia. V prípade, že bude vypracovaný adekvátne a načas, môže sa stať významnou súčasťou ročnej správy každého generálneho riaditeľstva, zohľadňujúcej legálnosť výdavkov hradených z rozpočtu európskych spoločenstiev. Európska komisia jednoznačne odporúča, aby členský štát vykonal analýzu oboch častí ročných súhrnov a poskytol Európskej komisii aj celkové zhodnotenie / záver stupňa uistenia o efektívnosti a funkčnosti riadiacich a kontrolných systémov fondov oboch programových období. Záver by mal byť pripravený osobitne pre programové obdobie 2004 - 2006 a 2007 - 2013 a osobitne za každý fond.

2.	Ročné súhrny sú členské štáty povinné zaslať Európskej komisii v termíne do 15. februára roku nasledujúceho po roku, za ktorý sa ročný súhrn predkladá. Ustanovenie čl. 42a ods. 1 nariadenia Komisie (ES) č. 478/2007 z 23. apríla 2007, ktorým sa mení a dopĺňa nariadenie Komisie (ES) č. 2342/2002, ukladá členskému štátu povinnosť určiť orgán alebo subjekt („Designated body“), ktorý bude za predkladanie ročných súhrnov zodpovedný. 

3.	Problematickou časťou usmernenia Európskej komisie týkajúceho sa ročných súhrnov je požiadavka na zahrnutie informácií týkajúcich sa oboch programových období 2000 -2006 aj 2007 - 2013 do ročného súhrnu a tiež oneskorené vydanie usmernenia zo strany Európskej komisie. Európska komisia trvá na svojom stanovisku, že ročné súhrny majú zahŕňať všetky výdavky predošlého roka (2007 sa považuje za 1. rok aplikácie) bez ohľadu na programové obdobie. S takouto požiadavkou zásadne nesúhlasí väčšina členských štátov vrátane Slovenskej republiky, pričom ich stanovisko je podporené aj právnym stanoviskom Rady. Problém je spôsobený rozdielnym právnym výkladom nariadení ES, ktoré nie sú v tejto otázke úplne jednoznačné, keďže na jednej strane stanovujú členským štátom povinnosť ročné súhrny predkladať bez určenia programového obdobia, avšak na strane druhej majú byť do ročných súhrnov zahrnuté podklady certifikačného orgánu a orgánu auditu, pričom tieto orgány sú vytvorené výhradne pre programové obdobie 2007 - 2013. Za predpokladu, že Slovenská republika bude nútená predkladať ročné súhrny aj za programové obdobie 2004 - 2006, je potrebné zabezpečiť súčinnosť aj Najvyššieho kontrolného úradu SR ako orgánu vydávajúcemu vyhlásenie o ukončení pomoci zo štrukturálnych fondov a z Kohézneho fondu (tzv. Winding-up Body) v programovom období 2004 - 2006 pri zostavovaní predmetných súhrnov. 

Záver:
Vzhľadom na stanoviská ostatných členských štátov, ako aj v nadväznosti na právne stanovisko Rady, Slovenská republika pripravuje predloženie ročného súhrnu len za programové obdobie 2007 - 2013. V takom prípade sa navrhuje na vykonávanie funkcií tzv. Designated body orgán auditu Ministerstva financií SR. Orgán auditu má pripravené dostatočné personálne kapacity na prípravu a predkladanie ročných súhrnov, vzhľadom na svoje postavenie v rámci programového obdobia 2007 - 2013 je zabezpečená jeho nezávislosť a zároveň má dostatočnú znalosť postupov a štruktúr subjektov zapojených do implementácie fondov európskeho spoločenstva.